Drög að ReglUGerÐ

um (2.) breytingu á reglugerð nr. 738/2003, um urðun úrgangs.

1.gr.

Ákvæði 7. gr. reglugerðarinnar falla niður.

2. gr.

Reglugerð þessi, sem sett er með stoð í b., c. og d. liðum 43. gr. laga nr. 55/2003, um meðhöndlun úrgangs, og öðlast þegar gildi.

Umhverfis- og auðlindaráðuneytinu, október 2018.

----

Skýringar með reglugerðardrögum:

Í 7. gr. reglugerðar nr. 738/2003, um urðun úrgangs, er fjallað um takmörkun á urðun. Þar segir að einungis sé heimilt að urða dýrahræ, smitandi sláturúrgang og annan smitandi landbúnaðarúrgang að fengnu leyfi Umhverfisstofnunar sem hefur um það samráð við viðkomandi héraðsdýralækni eftir því sem við á. Að öðru leyti fer samkvæmt ákvæðum reglugerðar um meðferð og nýtingu á sláturúrgangi og dýraúrgangi. Umhverfisstofnun hefur gefið út þessi sértæku leyfi að loknu samráði við Matvælastofnun, viðkomandi heilbrigðisnefnd, sóttvarnarlækni, héraðsdýralækni og förgunarstað. Hafi þessar aðilar veitt samþykki sitt þá veitir Umhverfisstofnun leyfi til að urða smitaðan landbúnaðarúrgang á förgunarstað sem hefur starfsleyfi til urðunar.

Með 2. gr. laga nr. 63/2014, um breytingu á lögum nr. 55/2003 um meðhöndlun úrgangs voru gerðar breytingar á gildissviði laga nr. 55/2003 á þann veg að eftirleiðis taka lögin ekki til eftirfarandi atriða að því marki sem þau falla undir aðra löggjöf hér á landi:

1. skólps,
2. aukaafurða úr dýrum að undanteknum þeim sem eiga að fara í brennslu, til urðunar eða til notkunar í lífgas- eða myltingarstöð,
3. hræja af dýrum sem hafa drepist á annan hátt en við slátrun, þ.m.t. dýr sem hafa verið drepin til að útrýma dýrafarsóttum, og sem er fargað í samræmi við lög um dýrasjúkdóma og varnir gegn þeim.

Meðhöndlun og urðun dýrahræja, þ.m.t. dýra sem drepin hafa verið til að útrýma dýrafarsóttum, fellur undir lög nr. 25/1993, um dýrasjúkdóma og varnir gegn þeim. Matvælastofnun fer með málefni samkvæmt lögunum. Reglugerð Evrópusambandsins nr. 1069/2009, um heilbrigðisreglur að því er varðar aukaafurðir úr dýrum og afleiddar afurðir sem ekki eru ætlaðar til manneldis, var innleidd með reglugerð nr. 674/2017, um sama efni. Er þar fjallað um aðgerðir þegar upp koma smitandi dýrasjúkdómar og hvernig skuli standa að meðhöndlun og eyðingu. Reglugerð Evrópusambandsins nr. 1069/2009 er sett samkvæmt heimildum í 13. og 29. gr. a laga nr. 25/1993, um dýrasjúkdóma og varnir gegn þeim.

Í ljósi framangreinds er ekki talið að ákvæði 7. gr. reglugerðar, um urðun úrgangs, hafi lengur stoð í lögum nr. 55/2003, um meðhöndlun úrgangs. Er því lagt til að leyfisveiting Umhverfisstofnunar, til urðunar dýrahræja, smitandi sláturúrgangs og annars smitandi landbúnaðarúrgangs leggist af. Er rétt að taka fram í þessu sambandi að Matvælastofnun hefur ekki gert athugasemdir við þessi áform ráðuneytisins en tilefni er til að taka upp verkferli þessara mála á vettvangi Umhverfisstofnunar og Matvælastofnunar.